Nog sneeu word verwagTiffindell (11 Junie 2016) Foto: Tiffindell-ski-oord, Facebook Nog sneeu word vanaand in die noorde van Lesotho, in die omgewing van die Afriski-oord, verwag. Volgens Snow Report sal die grootste deel van Lesotho teen Maandag met sneeu bedek wees. “Die Oos-Kaapse Drakensberg kan ook ligte sneeu verwag, en moontlik swaarder sneeuval in Tiffindell en Rhodes,” het Snow Report gesê. Vrystaters kan moontlik ook sneeu te wagte wees in Golden Gate en selfs Clarens en sneeu sal na verwagting Maandagoggend op die Drakensberge te sien wees. “Dit is onwaarskynlik dat KwaZulu-Natal enige sneeu sal sien.” Volgens die berig kan sommige dele in Lesotho Maandagoggend in die vroeë oggendure tussen 15 cm en 25 cm te wagte wees en dit sal voortduur tot Maandagaand. Snow Report het Saterdag verskeie foto’s van lesers opgelaai wat berig het sneeu het Vrydagaand geval op Hodgson’s Peaks in die Drakensberge, Sneeuberge tussen Graaff Reinet en Pearston, Kompasberg in Nieu Bethesda, Elliot en Ugie in die Oos-Kaap en selfs buite Oudtshoorn in die Wes-Kaap. Sneeuvoorspelling vir 13 Junie 2016 (Grafika: Snow Report SA)